CELEX: 52013PC0521
Language: mt
Date: 2013-07-11
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1698/2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR)

|
			
		
		
		52013PC0521
		
			Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1698/2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) /* COM/2013/0521 final - 2013/0247 (COD) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Estensjoni ta' deroga għal dawk l-Istati
Membri mhedda b'diffikultajiet serji fir-rigward tal-istabbiltà finanzjarja
tagħhom biex jużaw rati ta' kofinanzjament miżjuda
·      Raġunijiet u għanijiet għall-proposta
Il-kriżi finanzjarja u ekonomika sostnuta
poġġiet ir-riżorsi finanzjarji nazzjonali taħt pressjoni
hekk kif l-Istati Membri qegħdin iwettqu politiki meħtieġa ta’
konsolidazzjoni fiskali. F'dan il-kuntest, huwa ta' importanza kbira li
tiġi żgurata l-implimentazzjoni massima ta' programmi ta'
żvilupp rurali. 
L-implimentazzjoni tal-programmi spiss hija
diffiċli, mhux l-anqas minħabba l-problemi ta’ likwidità li
jirriżultaw mill-konsolidazzjoni fiskali. Dan huwa b’mod partikolari
l-każ ta’ dawk l-Istati Membri li ġew l-aktar affettwati mill-krizi
finanzjarja u li rċevew għajnuna finanzjarja taħt programm ta’
aġġustament. Sal-lum, seba’ pajjiżi rċevew għajnuna
finanzjarja u qablu dwar programm ta’ aġġustament makroekonomiku
mal-Kummissjoni. Dawn il-pajjiżi huma Ċipru, l-Ungerija, ir-Rumanija,
il-Latvja, il-Portugall, il-Greċja u l-Irlanda, minn hawn 'il quddiem
imsejħa "l-pajjiżi tal-programm". L-Ungerija, ir-Rumanija u
l-Latvja ma għadhomx taħt programm ta’ aġġustament.
Sabiex jiġi żgurat li dawn l-Istati
Membri (u kull Stat Membru ieħor li jista' jibbenefika minn programmi ta'
għajnuna bħal dawn fil-futur) jibqgħu jimplimentaw il-programmi
tal-politika ta' koeżjoni fil-prattika u jkomplu jużaw il-fondi
għall-proġetti, il-proposta attwali fiha dispożizzjonijiet li
jippermettu lill-Istati Membri jagħmlu użu minn rati ta'
kofinanzjament ogħla, mingħajr ebda bdil fl-allokazzjoni
ġenerali taħt il-politika ta' żvilupp rurali għall-perjodu
2007-2013. Dan se jipprovdi riżorsi finanzjarji addizzjonali
għall-Istati Membri f'mument kritiku u se jħaffef l-implimentazzjoni
kontinwa tal-programmi fil-prattika.
·     
Il-kuntest ġenerali u
d-dispożizzjonijiet fis-seħħ fl-isfera tal-politika tal-proposta
L-Artikolu 70(4c) tar-Regolament (KE) Nru
1698/2005 jistipula deroga biex jiżdied il-limitu massimu
tal-kontribuzzjonijiet tal-Fond Agrikolu Ewropew għall-Iżvilupp
Rurali (FAEŻR) stabbiliti fil-paragrafi 3, 4 u 5 tal-istess Artikolu, sa
massimu ta' 95 % tan-nefqa pubblika eliġibbli fir-reġjuni
eliġibbli skont l-Objettiv ta' Konverġenza u r-reġjuni
ultraperiferiċi u l-Gżejjer minuri tal-Eġew, u sa 85 %
tan-nefqa pubblika eliġibbli f'reġjuni oħra. Dik id-deroga
bħalissa tapplika biss għan-nefqa mġarrba mill-aġenziji tal-pagamenti
sal-31 ta' Diċembru 2013. 
·     
Il-konsistenza ma’ politiki u għanijiet
oħra tal-Unjoni
Il-proposta hija konsistenti ma' proposti u
inizjattivi oħra adottati mill-Kummissjoni Ewropea b'rispons
għall-kriżi finanzjarja.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
·     
Il-konsultazzjoni mal-partijiet interessati
Ma kienx hemm konsultazzjoni ma' partijiet
interessati esterni 
·      L-akkwist u l-użu ta’ għarfien espert
L-użu ta’ għarfien espert estern ma
kienx meħtieġ.
·     
Valutazzjoni tal-impatt
L-Istati Membri li qegħdin jirċievu
għajnuna finanzjarja għandhom il-possibbiltà li jressqu talba
lill-Kummissjoni biex din timmodifika l-programm ta' żvilupp rurali
għall-2007-2013 tagħha u biex jużaw id-deroga biex japplikaw
rati ta' kofinanzjament għoljin iktar min-normal. Bħalissa l-Greċja,
l-Irlanda u l-Portugall jużaw dik id-deroga, imma mhux fil-każi
kollha sal-massimu. Peress li l-allokazzjoni finanzjarja totali
għall-perjodu mill-FAEŻR għall-Istati Membri u l-programmi
inkwistjoni mhux se jinbidlu, ir-rati ogħla ta' kofinanzjament tal-UE
essenzjalment inaqqsu l-ammont totali ta' kontribuzzjoni pubblika disponibbli
għall-programmi ta' żvilupp rurali waqt il-perjodu ta'
programmazzjoni. Il-possibbiltà għall-Istati Membri li qegħdin
jirċievu għajnuna finanzjarja biex iżidu r-rati ta’ kontribuzzjoni
tal-FAEŻR taħt il-programmi ta’ żvilupp rurali attwali
għall-2007-2013 bħalissa teżisti biss għan-nefqa
mġarrba sal-31 ta’ Diċembru 2013 (għall-perjodu li fih l-Istat
Membru jkun qiegħed jirċievi għajnuna finanzjarja) u
għaldaqstant ma jestendix sad-data finali ta’ eliġibbiltà tan-nefqa
fil-31 ta’ Diċembru 2015.
Għan-nefqa mġarrba taħt il-perjodu
ta' programmazzjoni ġdid għall-2014-2020, skont l-Artikolu 22
tar-Regolament (UE) Nru .../... [ir-Regolament dwar id-Dispożizzjonijiet
Komuni] ir-rata ta' kontribuzzjoni tal-FAEŻR tista' tiżdied b'10
punti perċentwali fuq ir-rata ta' kofinanzjament applikabbli għal
kull miżura tal-FAEŻR. Din is-sistema ġdida, li se tkun
żieda uniformi għall-miżuri kollha, f'xi każi tista'
tfisser tibdiliet ogħla jew iktar baxxi għar-rati ta' kontribuzzjoni
tal-FAEŻR mis-sistema kurrenti skont l-Artikolu 70(4c) tar-Regolament
(KE) Nru 1698/2005.
Jekk il-possibbiltà stipulata fl-Artikolu 70(4c)
tar-Regolament (KE) Nru 1698/2005 li jintużaw rati ta’ kontribuzzjoni
tal-FAEŻR ogħla min-normal taħt il-programmi attwali ta'
żvilupp rurali tkun limitata sa tmiem l-2013 u biss għall-perjodu li
fih l-Istat Membru jkun qiegħed jirċievi għajnuna finanzjarja,
jeżisti r-riskju li l-ogħla u l-aqwa użu tal-finanzjament
mill-FAEŻR se jkun affettwat serjament għall-programmi ta’
żvilupp rurali inkwistjoni qabel l-eżistenza tal-possibbiltà
taż-żidiet taħt il-programmi l-ġodda.
3.           ELEMENTI LEGALI TAL-PROPOSTA
·     
Sommarju tal-miżuri proposti
Huwa proposta li jkun emendat
l-Artikolu 70(4c) tar-Regolament (KE) Nru 1698/2005 biex ikun permess
li l-Istati Membri li jkunu qegħdin jirċievu għajnuna
finanzjarja jibbenefikaw miż-żieda ta’ 10 punti perċentwali,
għall-impenji baġitarji miftuħa għall-perjodu ta’
programmazzjoni 2007-2013 biss, sal-aħħar tal-perjodu ta’
eleġibbiltà u biex jagħmlu talba għaliha fit-talbiet
tagħhom ta' bilanċ finali anki jekk l-għajnuna finanzjarja ma
tkunx għada qed tingħata. 
·     
Bażi legali
L-Artikoli 42 u 43 tat-TFUE.
·      Il-prinċipju tas-sussidjarjetà
Il-proposta hija konformi mal-prinċipju
tas-sussidjarjetà sal-punt li tfittex li tipprovdi aktar għajnuna permezz
tal-FAEŻR għal ċerti Stati Membri li għaddejjin minn
diffikultajiet serji, b'mod specjali fir-rigward tat-tkabbir ekonomiku u
l-istabbiltà finanzjarja u bil-qagħda tad-defiċit u d-dejn
tagħhom sejra għall-agħar, ukoll bħala riżultat
tal-ambjent ekonomiku u finanzjarju internazzjonali. F'dan il-kuntest, huwa
meħtieġ li jiġi stabbilit mekkaniżmu temporanju fil-livell
tal-Unjoni li jippermetti derogi mir-rati ta' kofinanzjament normali
għall-FAEŻR. 
·     
Il-prinċipju tal-proporzjonalità
Il-proposta hija konformi mal-prinċipju
tal-proporzjonalità:
L-estensjoni tal-applikazzjoni tar-rati
miżjuda ta’ kofinanzjament hija proporzjonali fir-rigward tal-kriżi
ekonomika sostnuta u ta' sforzi oħra meħuda biex jiġu
megħjuna dawn l-Istati Membri.
·     
Għażla tal-istrumenti
L-istrument propost: emenda tar-regolament
attwali.
Il-Kummissjoni eżaminat il-marġini
kollha ta’ manuvra pprovduti mill-qafas legali u tikkunsidra meħtieġ,
fid-dawl tal-esperjenza sa issa, li tipproponi modifika għar-Regolament
(KE) Nru 1698/2005. 
4.           IMPLIKAZZJONI BAĠITARJA

Il-proposta mhu se jkollha l-ebda impatt fuq
l-approprjazzjonijiet tal-impenji, billi mhi qiegħda tiġi proposta
l-ebda bidla fl-ammonti massimi tal-finanzjament tal-FAEŻR ipprovduti
fil-Programmi Operattivi għall-perjodu ta' programmazzjoni
għall-2007-2013.
Madanakollu, il-ħtieġa
tal-approprjazzjonijiet tal-pagamenti fil-baġit tal-2014 tista'
tiżdied b'EUR 90 miljun jekk l-Istati Membri jibqgħu japplikaw
ir-rata ta' kofinanzjament miżjuda.
Fid-dawl tat-talbiet mill-Istati Membri biex
jibbenefikaw mill-miżura u filwaqt li jitqies kif qiegħda tevolvi
s-sitwazzjoni fir-rigward tas-sottomissjoni tal-pagamenti interim,
il-Kummissjoni se tirrevedi s-sitwazzjoni u jekk ikun hemm il-ħtieġa
tikkunsidra azzjonijiet relevanti.
2013/0247 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jemenda r-Regolament tal-Kunsill (KE) Nru 1698/2005
dwar appoġġ għall-iżvilupp rurali mill-Fond Agrikolu
Ewropew għall-Iżvilupp Rurali (FAEŻR)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikoli 42 u 43
tiegħu,
Wara li kkunsidraw il-proposta
mill-Kummissjoni Ewropea,
Wara li bagħtu l-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[1],
Wara li kkunsidraw l-opinjoni tal-Kumitat
tar-Reġjuni[2],
Filwaqt li jaġixxu skont
il-proċedura leġiżlattiva ordinarja.
Billi:
(1)       Il-kriżi finanzjarja
globali u t-tnaqqis fir-ritmu ekonomiku mingħajr preċedent
għamlu ħsara serja lit-tkabbir ekonomiku u lill-istabbiltà
finanzjarja, u ħolqu deterjorament qawwi fil-kundizzjonijiet finanzjarji u
ekonomiċi ta' diversi Stati Membri. B'mod partikolari, ċerti Stati
Membri jinsabu għaddejjin minn diffikultajiet serji jew huma mhedda
b'diffikultajiet bħal dawn, notevolment bi problemi fit-tkabbir ekonomiku
u l-istabbiltà finanzjarja tagħhom, u bil-qagħda tad-defiċit u
tad-dejn tagħhom sejra għall-agħar, anki bħala
riżultat tal-ambjent ekonomiku u finanzjarju internazzjonali.
(2)       Filwaqt li diġà
ttieħdu azzjonijiet importanti biex jilqgħu kontra l-effetti
negattivi tal-kriżi, inklużi emendi fil-qafas leġiżlattiv,
l-impatt tal-kriżi finanzjarja fuq l-ekonomija reali għadu
qiegħed jinħass sew u l-pressjoni fuq ir-riżorsi finanzjarji
nazzjonali qiegħda tiżdied.
(3)       Fid-dawl tad-diffikultajiet
serji li għadd ta' Stati Membri għadhom jaffaċċjaw
fir-rigward tal-istabbiltà finanzjarja tagħhom, u biex jiġu limitati
l-effetti negattivi li jseħħu waqt it-tranżizzjoni mill-perjodu
ta' programmazzjoni attwali għal dak li ġej, billi jkun hemm lok
għal użu massimu tal-fondi FAEŻR disponibbli, it-tul ta'
żmien tad-deroga li żżid ir-rati ta' kontribuzzjoni massimi
tal-FAEŻR stipulati fl-Artikolu 70(4c) tar-Regolament tal-Kunsill
(KE) Nru 1698/2005[3]
għandu jiġi estiż sad-data finali ta' eliġibbiltà tan-nefqa
għall-perjodu ta' programmazzjoni 2007-2013, fil-31 ta' Diċembru
2015.
(4)       Il-possibbiltà għal
pagamenti interim u pagamenti tal-bilanċ finali li jiżdiedu fuq
ir-rata normali ta' kofinanzjament m’għandhiex tkun limitata
għall-perjodu ta’ żmien li matulu l-Istat Membru jkun qiegħed
jirċievi għajnuna finanzjarja skont ir-Regolament (UE)
Nru 407/2010, ir-Regolament (KE) Nru 332/2002 jew it-Trattat li
jistabbilixxi l-Mekkaniżmu Ewropew ta’ Stabbiltà minħabba li l-Istat
Membru jkun għadu qiegħed jaffaċċja diffikultajiet serji
biex jiżgura kofinanzjament mill-baġit nazzjonali anki wara li
l-għajnuna finanzjarja tkun ġiet mitmuma. 
(5)       F’konformità
mal-konklużjonijiet tal-Kunsill Ewropew ta’ 7-8 ta’ Frar 2013 u kif
previst fl-Artikolu 22 ta' [CPR], ir-rata ta’ kofinanzjament miżjuda b’10
punti perċentwali se tapplika fir-rigward tal-perjodu ta’ programmazzjoni
2014-2020 sat-30 ta’ Ġunju 2016 meta l-possibbiltà taż-żieda se
tiġi riveduta. Peress li l-perjodi ta' programmazzjoni 2007-2013 u
2014-2020 jaħbtu flimkien, huwa meħtieġ li jkun żgurat
trattament koerenti u uniformi tal-Istati Membri li jirċievu għajnuna
finanzjarja taħt iż-żewġ perjodi. Għaldaqstant,
l-Istati Membri li jkunu qegħdin jirċievu għajnuna finanzjarja
għandhom ikunu jistgħu jibbenefikaw miż-żieda fir-rata ta'
kofinanzjament sa tmiem il-perjodu ta’ eliġibbiltà u biex jagħmlu
talba għaliha fit-talbiet tagħhom għal bilanċ finali anki
jekk l-għajnuna finanzjarja ma tkunx għada qed tingħata. 
(6)       Fid-dawl tal-fatt li d-data
ta' għeluq stabbilita fl-Artikolu 70(4c) taħbat ma' tmiem
il-perjodu ta' programmazzjoni u r-rekwiżiti ta' programmazzjoni u
proċedura relevanti, huwa xieraq li dan ir-Regolament jidħol
fis-seħħ fil-jum tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
(7)       Għaldaqstant,
ir-Regolament (KE) Nru 1698/2005 għandu jiġi emendat,
ADOTTAW DAN IR-REGOLAMENT:
Artikolu 1
L-Artikolu 70(4c) tar-Regolament (KE) Nru
1698/2005 huwa emendat kif ġej:
(a)                   
Fl-ewwel subparagrafu l-parti introduttorja hija
mibdula b'dan li ġej:
"Permezz tad-deroga mil-limitu massimu
stabbilita fil-paragrafi 3, 4 u 5, il-kontribuzzjoni tal-FAEŻR tista'
tiżdied sa massimu ta' 95 % tan-nefqa pubblika eliġibbli
fir-reġjuni eliġibbli taħt l-Objettiv ta' Konverġenza u
r-reġjun ultraperiferiċi u l-Gżejjer Minuri tal-Eġew, u
85 % tan-nefqa pubblika eliġibbli f'reġjuni oħra. Dawn
ir-rati għandhom japplikaw għan-nefqa eliġibbli li tkun
għada kemm ġiet iddikjarata f'kull dikjarazzjoni
ċċertifikata tal-infiq, fejn wara [OPOCE
jekk jogħġbok daħħal id-data tad-dħul
fis-seħħ ta' dan ir-Regolament] Stat Membru jkun
konformi ma' kundizzjoni waħda minn dawn li ġejjin: “
(b)                   
It-tieni subparagrafu huwa mibdul b'dan li
ġej:
"Stat Membru li jixtieq jagħmel
użu mid-deroga stipulata fl-ewwel subparagrafu għandu jissottometti
talba lill-Kummissjoni biex jimmodifika il-programm ta' żvilupp rurali
skont din it-talba. Id-deroga għandha tapplika mill-approvazzjoni,
mill-Kummissjoni, tal-modifika tal-programm."
Artikolu 2
Dan ir-Regolament għandu jidħol
fis-seħħ fil-jum tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan ir-Regolament jorbot fl-intier
tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
DIKJARAZZJONI FINANZJARJA
LEĠIŻLATTIVA
 DIKJARAZZJONI FINANZJARJA || AGRI/I1/2013/1278200   
 6.20.2013.6 
   || DATA: 17.05.2013   
 1. || INTESTATURA BAĠITARJA:   05 04 Żvilupp Rurali   ||   
 2. || TITLU:   Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1698/2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR)   
 3. || BAŻI LEGALI:   L-Artikolu 43(2) tat-Trattat dwar il-Funzjonament tal-Unjoni Ewropea   
 4. || GĦANIJIET:   Dan ir-regolament jestendi sa tmiem l-2015 id-deroga li tippermetti lill-Istati Membri li qegħdin jirċievu għajnuna finanzjarja biex iżidu r-rati ta' kontribuzzjoni tal-FAEŻR sa 95 % f'reġjuni taħt l-Objettiv ta' Konverġenza u r-reġjuni ultraperiferiċi u l-Gżejjer minuri tal-Eġew, u sa 85% f'reġjuni oħra.     
 5. || IMPLIKAZZJONIJIET FINANZJARJI || PERJODU TA' 12-IL XAHAR (EUR miljun) || SENA FINANZJARJA KURRENTI 2013 (EUR miljun) || SENA FINANZJARJA SEGWENTI 2014 (EUR miljun) 
 5.0 || NEFQA -               IMĦALLSA MILL-BAĠIT TAL-UE (RIFUŻJONIJIET/INTERVENTI) -               AWTORITAJIET NAZZJONALI -               OĦRA ||   ||   || AI: - AP: + 90 
 5.1 || DĦUL -               RIŻORSI PROPRJI TAL-UE (IMPOSTI/DAZJI DOGANALI) -               NAZZJONALI ||   ||   ||   
   ||   || 2015 || 2016 || 2017 || 2018 
 5.0.1 || NEFQA STMATA ||   ||   || AP: - 90 ||   
 5.1.1 || DĦUL STMAT ||   ||   ||   ||   
 5.2 || METODU TA’ KALKOLU: - 
 6.0 || DAN IL-PROĠETT JISTA’ JIĠI FFINANZJAT MINN APPROPRJAZZJONIJIET IMDAĦĦLA FIL-KAPITOLU RELEVANTI TAL-BAĠIT KURRENTI? || mhux disponibbli 
 6.1 || DAN IL-PROĠETT JISTA’ JIĠI FFINANZJAT PERMEZZ TA’ TRASFERIMENTI BEJN KAPITOLI TAL-BAĠIT KURRENTI? || mhux disponibbli 
 6.2 || BAĠIT SUPPLIMENTARI SE JKUN MEĦTIEĠ? || LE 
 6.3 || L-APPROPRJAZZJONIJIET SE JKUN HEMM BŻONN LI JIDDAĦĦLU F’BAĠITS FUTURI? || LE 
 OSSERVAZZJONIJIET: Fir-rigward tal-approprjazzjonijiet tal-impenji, il-modifika tar-Regolament 1698/2005 mhu se jkollha l-ebda impatt finanzjarju minħabba li l-ammonti globali allokati għall-iżvilupp rurali u t-tqassim annwali tagħhom se jibqgħu l-istess.   Għall-pagamenti, l-estensjoni tad-deroga li tippermetti l-applikazzjoni ta' rati ta' kofinanzjament miżjuda jistgħu jirriżultaw f'rimborżi ogħla għall-Istat Membru kkonċernat. Il-proposta mhux se jkollha l-ebda impatt fis-sena 2013. Abbażi tal-aħħar previżjoni disponibbli dwar il-pagamenti mill-Istati Membri, il-ħtiġijiet addizzjonali tal-pagamenti jistgħu jiġu stmati għal EUR 90 miljun fl-2014 (kkumparat ma' sitwazzjoni fejn l-applikazzjoni ta' rati miżjuda tintemm fl-2013). Dan l-ammont se jkun ikkompensat fl-għeluq tal-programmi, aktarx fl-2017.   Fid-dawl tat-talbiet mill-Istati Membri biex jibbenefikaw mill-miżura u filwaqt li jitqies kif qiegħda tevolvi s-sitwazzjoni fir-rigward tas-sottomissjoni tal-pagamenti interim, il-Kummissjoni se tirrevedi s-sitwazzjoni u jekk ikun hemm il-ħtieġa tikkunsidra azzjonijiet relevanti.       
[1]               ĠU C , , p. .
[2]               ĠU C , , p. .
[3]               ĠU L 277, 21.10.2005, p. 1.